## El Consell aprova un conveni amb el Ministeri d’Agricultura en matèria d’Estadística per a 2025

*** El conveni aborda l’acció conjunta entre les dos administracions per a l’anàlisi de la situació del sector**

El Consell ha aprovat un conveni de col·laboració entre la Conselleria d’Agricultura, Aigua, Ramaderia i Pesca i el Ministeri d’Agricultura, Pesca i Alimentació en matèria d’estadístiques agràries, ramaderes i de pesca per a l’any 2025, per a l’anàlisi de la situació del sector.

L’objecte del conveni, que té caràcter anual, consistix a establir una acció conjunta entre les dos administracions en matèria d’estadística per a la recollida de dades en explotacions agràries, establiments, empreses industrials i mercats de productes agraris, així com la seua gravació i validació en l’àmbit territorial de la Comunitat Valenciana.

Mitjançant esta col·laboració s’harmonitzen les estadístiques elaborades per les dos administracions i s’establix una única font de recollida d’informació per a evitar duplicitats i minimitza els costos d’execució de les operacions estadístiques, racionalitzant els recursos públics.

L’actualització de la informació estadística agroalimentària permetrà incrementar l’eficiència de les administracions públiques i conéixer la situació estructural i l’evolució conjuntural d’interés per al conjunt d’agents implicats o relacionats amb el sector.

El programa de treball inclou l’Enquesta anual de superfícies i rendiments de cultius, les estadístiques sobre superfícies i produccions anuals de cultius, i de produccions ramaderes, les estadístiques mensuals i anuals de preus i salaris agraris o els cànons anuals d’arrendaments rústics, entre altres.

Per mitjà d’este conveni, la Conselleria d’Agricultura s’encarrega de dur a terme les operacions estadístiques d’interés autonòmic i traslladar la informació al Ministeri d’Agricultura, Ramaderia i Pesca i, per la seua part, el Ministeri realitzarà el tractament, depuració, integració i difusió de les operacions en matèria d’estadística realitzades per la Generalitat i finançarà els treballs del Programa d’estadístiques.

Fecha: 27/05/2025